મહેસાણા: બુધવારે મહેસાણામાં પોલીસની સાવચેતીના કારણે પાટણવાળી થતાં રહી ગઇ. રાજમહેલ સંકુલમાં કેન્ટીન નજીક એકાએક આવેલી કારમાંથી ઉતરેલા ખેરાલુના પ્રભુદાસ રાઠોડે કેરોસીન ભરેલો કેરબો શરીર પર રેડી દીવાસળી ચાંપે તે પહેલાં જ પોલીસે તેમના ઉપર ધાબળા નાખી અગ્નિશમન પાવડરનો મારો ચલાવી આત્મ વિલોપનનો પ્રયાસ નિષ્ફળ બનાવ્યો હતો. 7 મિનિટ સુધી ચાલેલા ડ્રામાના કારણે અફડાતફડી મચી ગઇ હતી. પ્રભુદાસને સારવાર માટે સિવિલમાં લઇ જવાયા હતા. ખેરાલુ પાલિકામાં પેટા કોન્ટ્રાક્ટમાં કરેલા કામના રૂ.78 લાખ કોન્ટ્રાક્ટરે નહીં ચૂકવ્યા હોવા મામલે પ્રભુદાસે જિલ્લા કલેક્ટર સહિત સાત જગ્યા પૈકી ગમે તે એક સ્થળે આત્મ વિલોપન કરવાની ચીમકી આપી હતી.